Informatīvais ziņojums

**“Par NBS infrastruktūras attīstību Alūksnes novadā”**

Alūksnes novadā atrodas vairāki nacionālo bruņoto spēku (turpmāk – NBS) infrastruktūras objekti. Pašreiz Alūksnes novadā izvietota Alūksnes militārā bāze, kur dislocēta NBS Kājnieku skola un Zemessardzes (turpmāk – ZS) 31. bataljons, kā arī NBS reģionālās nozīmes poligons “Lāčusils” un militārā bāze “Meža Strautiņi”.

Lai stiprinātu aizsardzības spējas, Aizsardzības ministrija (turpmāk – AM) kopā ar NBS ir uzsākusi vairākus nozīmīgus infrastruktūras attīstības projektus bruņoto spēku kaujas spēju paaugstināšanai, tostarp – daļa no šiem projektiem tiek plānoti Alūksnes novadā.

Alūksnes novadā laika posmā no 2019. līdz 2023. gadam AM plāno veikt ievērojamas investīcijas infrastruktūras attīstībā, paredzot Alūksnes militārās bāzes, reģionālā poligona “Lāčusils” un militārās bāzes “Meža Strautiņi” infrastruktūras uzlabošanu[[1]](#footnote-2):

* Alūksnes militārajā bāzē 2019. gadā īstenots Eiropas Reģionālās attīstības fonda (turpmāk – ERAF) līdzfinansēts valsts ēku siltināšanas projekts, īstenojot projektu “Energoefektivitātes paaugstināšana ēkā Nr. 033, Lāčplēša ielā 1, Alūksnē”, kā arī uzsākta divu bruņojuma noliktavu būvniecība, kuru plānots pabeigt līdz šī gada beigām. 2020. gadā Alūksnes militārajā bāzē paredzēts uzsākt autoparka pārbūvi, kā arī sporta kompleksa būvniecību, kas nodrošinās iespēju karavīriem uzturēt un pilnveidot fizisko sagatavotību. Bāzes teritorijā līdz 2022. gada beigām paredzēts izbūvēt reģionālo individuālā ekipējuma noliktavu un materiāltehnisko līdzekļu noliktavu kolektīvajam, apmācību un medicīnas ekipējumam.
* Militārajā bāzē “Meža Strautiņi” 2019. gadā uzsākts projektēšanas iepirkums bāzes pārbūvei, 2020. gadā paredzot būvprojekta izstrādi un 2021. gadā bāzē esošo ēku pārbūvi, lai tajā no Alūksnes militārās bāzes varētu pārdislocēt ZS 31. bataljona karavīrus. Papildus 2019. gadā noslēgts līgums par telšu laukuma izbūves projektēšanu, kuru plānots pabeigt 2020. gadā, 2021. gadā plānojot būvdarbu veikšanu.
* Īstenojot Valdības rīcības plāna 205.1 punktā dotā 4. uzdevuma izpildi, AM 2019. gada sākumā reģionālā poligona “Lāčusils” paplašināšanai no Zemkopības ministrijas savā valdījumā pārņēma nekustamo īpašumu “Jaunlāčusils”, tādējādi paplašinot poligona teritoriju par 2387 hektāriem un nodrošinot iespēju šogad uzsākt šautuvju pārbūvi, kā arī turpmākajos gados izbūvēt papildu apmācību vietas. 2019. gada oktobrī tika atklāta poligona teritorijā izbūvētā daudzfunkcionālā šautuve, kura dos iespēju plašāk organizēt karavīru un zemessargu apmācību, atslogojot līdz šim pārslogoto Ādažu poligona šautuvi. Turpmākajos gados poligonā “Lāčusils” plānots būvēt arī šautuves ložmetējnieku un prettanku ieroču apkalpju apmācībai, kā arī plānots izveidot spridzināšanas laukumu mācībām rokas granātu izmantošanā.

Ņemot vērā plānoto būtisko militārās infrastruktūras attīstību Alūksnes novadā, kā arī sabiedroto klātbūtni Latvijā, paredzams, ka militāro mācību intensitāte un bruņoto spēku pārstāvju klātbūtne novadā paaugstināsies. Poligona “Lāčusils”, militārās bāzes “Meža Strautiņi”, kā arī Alūksnes militārās bāzes turpmākā attīstība dos papildu stimulu plašākai šīs infrastruktūras izmantošanai gan NBS, gan sabiedroto vajadzībām miera laikā.

Ministru prezidenta biedrs,

aizsardzības ministrs A. Pabriks

Valsts sekretārs J. Garisons

K. Sproģe, 67335086

katrina.sproge@mod.gov.lv

1. Valdības rīcības plāna 205.1 punktā dotā 4. uzdevuma izpilde [↑](#footnote-ref-2)